-----------------------------------------------------------------------
  10. รายการระหว่างกัน

  -----------------------------------------------------------------------

10.1 รายการระหว่างกันที่เกิดขึ้นระหว่างบริษัท กับ บุคคลที่มีผลประโยชน์ร่วม

10.1.1 บุคคลที่มีผลประโยชน์ร่วม : บริษัท เหล็กสหมิตร จำกัด

ความสัมพันธ์กับบริษัท : มีผู้ถือหุ้นและกรรมการบางท่านร่วมกัน

  ------ --------------------------- ----------------------- -------------------
  ลำดับ   รายชื่อกรรมการ/ผู้ถือหุ้นรายใหญ่    ความสัมพันธ์ในด้านการถือหุ้น   
                                     (%)                     

                                     บมจ.สหมิตรถังแก๊ส          บจ.เหล็กสหมิตร

                                     ( ณ วันที่ 9 มีนาคม 2555)   (ณ วันที่ 31 ธันวาคม
                                                             2554)

  1      นางอุบล เอกะหิตานนท์           3.04                    3.67

  2      นางสุภา พรหมสาขา ณ สกลนคร    3.24                    7.09

  3      นายสุรศักดิ์ เอิบสิริสุข            0.08                    2.43

  4      นายทัยดี วิศวเวช               2.86                    5.33

  5      นางปัทมา เล้าวงษ์              8.10                    8.26
  ------ --------------------------- ----------------------- -------------------

รายการระหว่างกันในปี 2554 มีรายละเอียดดังต่อไปนี้

1. ภาระหนี้สินที่เกิดจากการค้ำประกันตามสัญญาปรับโครงสร้างหนี้

ยอดเงินต้นคงเหลือ (ตามสัญญาเงินกู้ ฉบับวันที่ 24 ก.ย. 2551) ณ วันที่ 31 ธ.ค.2554 เท่ากับ
266.9 ล้านบาท

ภาระค้ำประกันหนี้สินดังกล่าวเป็นหนี้ของบริษัท เหล็กสหมิตร จำกัด
ที่มีต่อธนาคารในประเทศแห่งหนึ่ง ( ธนาคารกรุงเทพ จำกัด (มหาชน) )
การค้ำประกันดังกล่าวมีสาเหตุจากในขณะนั้น บริษัทกับกลุ่มผู้บริหารได้เข้าร่วมลงทุนดำเนินการจัดตั้ง
บจ.เหล็กสหมิตร เพื่อขยายการลงทุนในธุรกิจเหล็กเส้น เหล็กข้ออ้อย และเหล็กลวด
ซึ่งเป็นธุรกิจที่ผู้บริหารมีประสบการณ์และความชำนาญมาก่อน
อีกทั้งเห็นว่าธุรกิจนี้มีแนวโน้มการเติบโตที่ดี อันจะทำให้บริษัทได้รับประโยชน์จากการลงทุน
โดยบริษัทสามารถนำเหล็กเส้นซึ่งเป็นหนึ่งในวัตถุดิบหลักเพื่อทำข้อต่อวาล์วซึ่งเป็นชิ้นส่วนหนึ่งของผลิตภัณฑ์ถังทนความดันของบริษัท
อย่างไรก็ตาม บจ.เหล็กสหมิตรซึ่งในขณะนั้นพึ่งตั้งกิจการขึ้นมาใหม่
ยังไม่ได้รับความน่าเชื่อถือจากธนาคาร จึงต้องใช้เครดิตจากบริษัท
ซึ่งขณะนั้นเป็นผู้ถือหุ้นรายใหญ่และมีผู้บริหารร่วมกันบางรายในการเข้าค้ำประกันเงินกู้
บริษัทจึงเข้าค้ำประกันหนี้ดังกล่าว ทำให้มีผู้ค้ำประกันทั้งหมด 3 ราย ได้แก่

1. บริษัท สหมิตรถังแก๊ส จำกัด (มหาชน)

2. นายสุธรรม เอกะหิตานนท์

3. นางสุภา พรหมสาขา ณ สกลนคร

ปัจจุบัน ผู้ค้ำประกันรายที่ 1 (บริษัท) เป็นผู้ชำระหนี้แทนบริษัทที่เกี่ยวข้อง
ตามที่ระบุในสัญญาปรับโครงสร้างหนี้ ส่วนผู้ค้ำประกันรายที่ 2 ได้ถึงแก่กรรมเมื่อวันที่ 2 มี.ค.2550

(โปรดดูรายละเอียดการปรับโครงสร้างหนี้ภาระค้ำประกันได้ที่หัวข้อ 2.1 ความเสี่ยงด้านการเงิน)

2. ลูกหนี้เงินให้กู้ยืมตามสัญญาปรับโครงสร้างหนี้ ณ วันสิ้นงวด (ก่อนสำรองหนี้สูญ 100%)

เงินให้กู้ยืม (เงินต้น) 177.27 ล้านบาท

รายได้ดอกเบี้ยรับ 2.96 ล้านบาท

ดอกเบี้ยค้างรับ ณ วันสิ้นงวด 3.80 ล้านบาท

บริษัทคิดดอกเบี้ยในอัตรา 1% ต่อปี ซึ่งต่ำกว่าราคาตลาด
เนื่องจากเป็นอัตราสูงสุดที่กำหนดไว้ในสัญญาปรับโครงสร้างหนี้ที่บริษัทจะสามารถเรียกเก็บจากลูกหนี้ได้
รายการดังกล่าวเป็นผลจากภาระค้ำประกันที่เกิดขึ้นตามรายละเอียดในข้อ 1

10.1.2 บุคคลที่มีผลประโยชน์ร่วม : นายธรรมิก เอกะหิตานนท์

ความสัมพันธ์กับบริษัท : เป็นผู้ถือหุ้นและบุตรของประธานกรรมการบริษัท

สัดส่วนการถือหุ้นในบริษัท : ร้อยละ 6.31

ลักษณะและวัตถุประสงค์ของรายการ : บริษัทมีรายการเช่าที่ดินจากผู้ถือหุ้นเพื่อขยายกำลัง

การผลิตของโรงงาน จากเดิม 2.5 ล้านใบ/ปี เป็น 5 ล้าน
ใบ/ปี

รายละเอียดของสัญญาเช่าที่ดิน :

วันที่ทำสัญญา : วันที่ 20 ก.พ. 2545

อัตราค่าเช่า : 3 ล้านบาท/ปี ( ใกล้เคียงกับราคาประเมิน )

ระยะเวลาเช่า : 1 ม.ค. 2545 – 31 ธ.ค. 2574 (30 ปี)

กำหนดชำระเงินค่าเช่า : ทุกวันทำการสุดท้ายของเดือน

  ทรัพย์สินที่เช่า : ที่ดินเนื้อที่รวม 15-1-57.9 ไร่ สถานที่ติดกับพื้นที่ตั้งโรงงาน
  ของบริษัทในปัจจุบัน รวมกับพื้นที่เดิมของบริษัทขนาด
  13-2-32 ไร่ เป็นพื้นที่ใช้งานทั้งหมด 28-3-89.9 ไร่

10.2 เหตุผลและความจำเป็นที่ทำให้เกิดรายการระหว่างกัน

รายการเช่าที่ดินจากผู้ถือหุ้นในข้อ 10.1.2
มีวัตถุประสงค์เพื่อขยายกำลังการผลิตเพื่อรองรับอัตราการขยายตัวของตลาด
ตลอดจนเป็นการนำทรัพย์สินที่มิได้ก่อให้เกิดรายได้ (อาคารโรงงานและเครื่องจักรที่โรงงานลำพูน
ซึ่งปิดดำเนินการ) มาทำให้เกิดประโยชน์สูงสุด
ซึ่งฝ่ายบริหารของบริษัทเชื่อว่าจะเป็นประโยชน์ต่อบริษัท ด้วยราคาที่สมเหตุสมผล
สามารถเทียบเคียงได้กับราคาตลาด ยกเว้นรายการดังต่อไปนี้

10.2.1 รายการเข้าทำสัญญาค้ำประกันหนี้สินที่กรรมการอิสระไม่เห็นด้วย
ซึ่งเหตุผลของการเข้าทำรายการได้กล่าวไว้แล้วในข้อ10.1.1

10.2.2 อัตราดอกเบี้ยที่เรียกเก็บจากลูกหนี้ที่ต่ำกว่าราคาตลาด ซึ่งเหตุผลได้กล่าวไว้แล้วในข้อ
10.1.1

10.3 มาตรการ ขั้นตอนการอนุมัติรายการระหว่างกัน

รายการเข้าทำสัญญาค้ำประกันหนี้สิน ได้ผ่านการอนุมัติจากที่ประชุมคณะกรรมการและผู้ถือหุ้น
ในการประชุมวิสามัญผู้ถือหุ้นครั้งที่ 1/2541 เมื่อวันที่ 22 พฤษภาคม 2541

สำหรับรายการเช่าที่ดินจากผู้ถือหุ้น ได้ผ่านการอนุมัติจากที่ประชุมคณะกรรมการและผู้ถือหุ้น
ในการประชุมสามัญผู้ถือหุ้นครั้งที่ 1/2548 เมื่อวันที่ 29 เมษายน 2548

10.4 แนวโน้มการทำรายการระหว่างกันในอนาคต

โดยหลักการแล้ว บริษัทจะไม่ทำรายการระหว่างกันกับผู้บริหาร ผู้ถือหุ้นรายใหญ่
และ/หรือผู้ที่เกี่ยวข้อง ยกเว้นจะเป็นการทำรายการเพื่อประโยชน์สูงสุดของบริษัท
โดยมีราคาและเงื่อนไขที่ไม่แตกต่างกับการทำรายการกับบุคคลภายนอก

สำหรับรายการที่เกี่ยวข้องกันที่อาจจะเกิดขึ้นในอนาคตนั้น
บริษัทได้กำหนดนโยบายไว้ในข้อบังคับของบริษัทให้คณะกรรมการของบริษัทดำเนินการให้เป็นไปตามกฎระเบียบที่ตลาดหลักทรัพย์แห่งประเทศไทย
และ/หรือ สำนักงานคณะกรรมการกำกับหลักทรัพย์และตลาดหลักทรัพย์ได้กำหนดไว้

บริษัทคาดว่าจะมีรายการที่เกี่ยวข้องที่อาจเกิดขึ้นในอนาคตอีก ดังต่อไปนี้

10.4.1 รายการที่เกิดขึ้นกับ บจ.เหล็กสหมิตร

ลูกหนี้เงินให้กู้ยืมตามสัญญาปรับโครงสร้างหนี้
ยังคงเกิดขึ้นเนื่องจากเป็นภาระผูกพันในฐานะผู้ค้ำประกัน ตามสัญญาปรับโครงสร้างหนี้

โปรดดูตัวเลขสรุปฐานะการเงินและผลการดำเนินงานโดยย่อของบริษัทที่เกี่ยวข้องกัน ในหัวข้อ 12
“ข้อมูลอื่นที่เกี่ยวข้อง”

10.4.2 รายการที่เกิดขึ้นกับคุณธรรมิก เอกะหิตานนท์

รายการเช่าที่ดิน ยังคงเกิดขึ้นเนื่องจากลักษณะเป็นการทำสัญญาระยะยาว
และที่ดินดังกล่าวเป็นส่วนหนึ่งของที่ตั้งโรงงานในปัจจุบัน